b'\n_START_ARTICLE_\nStepney\n_START_SECTION_\nHistorie\n_START_PARAGRAPH_\nDet f\xc3\xb8rste samfunnet utviklet seg rundt kirken dedikert til Dunstan av Canterbury, som ble grunnlagt i 923. Dets stedsnavn er nedtegnet en gang rundt \xc3\xa5r 1000 som angelsaksiske Stybbanhy\xc3\xb0, \xc2\xabStybbas landssted\xc2\xbb. Domesday Book fra 1086 oppgir navnet som Stibanhede og sier at landet var eid av biskopen av London og var 30 hider stor, hovedsakelig benyttet for plogland, enger, og skogland for 500 griser og 4 m\xc3\xb8ller. Det var over 100 leilendinger, fordelt mellom b\xc3\xb8nder som pl\xc3\xb8yde landet, og husmenn som hjalp til i bytte for en hytte eller lite hus._NEWLINE_Fram til slutten av 1700-tallet var Stepney dominert av hagebruk som forsynte London med matvarer. Da ble det bebygd av j\xc3\xb8diske immigranter. Det j\xc3\xb8diske innslaget ble etter hvert s\xc3\xa5 stort at biskopen av Stepney klagde til myndighetene over at kirkene ville bli \xc2\xabst\xc3\xa5ende som \xc3\xb8yer i et fremmed hav\xc2\xbb. Han fikk st\xc3\xb8tte fra det lokale parlamentsmedlemmet William Evans-Gordon og British Brothers League, som fors\xc3\xb8kte \xc3\xa5 reise en opinion mot j\xc3\xb8disk innvandring. Arbeidet resulterte i loven Aliens Act av 1905, som innf\xc3\xb8rte begrensninger p\xc3\xa5 innvandring til Storbritannia._NEWLINE_P\xc3\xa5 1930-tallet kom en del nye innflyttere \xe2\x80\x93 tyske j\xc3\xb8der og andre \xe2\x80\x93 p\xc3\xa5 flukt fra nazismen. Stepney ble utsatt for omfattende bombing under krigen, og 1/3 av bebyggelsen ble totalt \xc3\xb8delagt. Den 27. mars 1945 ble 131 mennesker drept da en V2-rakett traff Stepney. _NEWLINE_Etter krigen ble Stepney gjenoppbygd med triste, knapt beboelige offentlige boliger. Stepney ligger med for stor avstand b\xc3\xa5de til City og til Themsen til at bydelen har f\xc3\xa5tt nyte godt av de omfattende byfornyelsesprosjektene som i de seinere \xc3\xa5ra er blitt andre deler av East End til del._NEWLINE_I 1911 fant Sidney Street-beleiringen sted i Stepney. To etters\xc3\xb8kte forbrytere omkom i en brann etter skuddveksling med politi og soldater. _NEWLINE_Fotballspilleren Ashley Cole og skuespilleren Steven Berkoff kommer herfra.'